b"\n_START_ARTICLE_\nFont de Sant Roc (Bellpuig)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una font realitzada en pedra tallada regularment i situada a la pla\xc3\xa7a de Sant Roc. Superiorment es troba coberta amb una estructura de doble vessant amb el marge central rematat en una motllura semicircular amb una flor en relleu al seu interior. Sota d'aquesta mena de coberta superior s'hi allotja un escut en alt relleu que es correspon amb l'emblema de la poblaci\xc3\xb3: l'interior de l'escut est\xc3\xa0 ple d'edificacions de cases i tot est\xc3\xa0 envoltat per una \xc3\xa0mplia decoraci\xc3\xb3 vegetal. Lateralment aquesta coberta sembla ser sostinguda per m\xc3\xa8nsules trilobulades en el seu perfil on novament es repeteix el motiu decoratiu dels alts relleus en flors. L'interior de la font es conforma per una lleugera forn\xc3\xadcula oberta en baix relleu amb un arc en venera superior i en l'espai intern hi ha el sortidor de l'aigua. El receptacle de l'aigua \xc3\xa9s una pica cono\xc3\xafdal en la seva part baixa per\xc3\xb2 recoberta superiorment per una franja semiesf\xc3\xa8rica.\n_START_SECTION_\nHist\xc3\xb2ria\n_START_PARAGRAPH_\nAquesta font actualment coneguda com la font de Sant Roc primitivament havia estat constru\xc3\xafda i situada just als peus de l'escalinata d'acc\xc3\xa9s al temple parroquial de Sant Nicolau. Aix\xc3\xad ho testimonien fonts documentals antigues. Posteriorment per\xc3\xb2, fou traslladada a la pla\xc3\xa7a de Sant Roc, ve\xc3\xafna d'aquesta escalinata."